Katso videolta, miten sosiaali- ja terveysministeriön Ismo Tuominen kommentoi tapaamistaan Facebookin edustajien kanssa.

Mistä on kyse? Alkoholilaki muuttuu 1.1.2015. Muun muassa alkoholimainontaa sosiaalisessa mediassa rajoitetaan.

Lakimuutokset ovat aiheuttaneet epätietoisuutta ja kohuja. Viime viikonloppuna kohistiin viski-sanan käytöstä yksityisissä blogeissa.

Hallitusneuvos Ismo Tuomisen mukaan jotkut poliitikot ovat kommentoineet lakimuutoksia harkitsemattoamasti.

Alkoholinatsiksi haukuttu sosiaali- ja terveysministeriön hallitusneuvos Ismo Tuominen hörppää olutta helsinkiläisravintolassa. Tuominen on ollut kansalaisten ja median jatkuvan pommituksen kohteena sen jälkeen, kun alkoholilain tulevista muutoksista syntyi kohu.

Lakiuudistukset muun muassa rajoittavat alkoholin mainontaa sosiaalisessa mediassa. On väitetty, että Tuominen olisi henkilökohtaisesti pyytänyt Facebookia poistamaan jaa-nappulan esimerkiksi ravintoloiden Facebook-sivuilta. Tuominen tyrmää väitteen.

– Facebookin johtaja yritti ottaa yhteyttä meihin jo keväällä monta kertaa. Emme ehtineet häntä tavata, ja pyynnöt vain jatkuivat.

– Yritin parhaani mukaan välttää tätä tapaamista, mutta en päässyt karkuun kun juoksivat perässä, Tuominen kertaa hieman hymyillen.

Lopulta tapaaminen järjestettiin Helsingissä. Tuomisen mukaan yhtiön edustajat halusivat tietää, mitä laki tarkoittaa Facebookin kannalta. Yhtiö kertoi pyrkivänsä aina noudattamaan kansallista lainsäädäntöä.

Tuomisen mukaan Suomen viranomaiset eivät ole vaatineet Facebookilta mitään, vaan yhtiö päättää toimistaan itse.

Poliitikoilta harkitsematonta avautumista

Alkoholilain uudistuksista virinneessä keskustelussa on tapahtunut ylilyöntejä, yhtenä esimerkkinä viikko sitten sosiaalisen median täyttänyt niin sanottu viskikohu. Myös jotkut poliitikot ovat Tuomisen mielestä käyttäytyneet harkitsemattomasti.

– Mitä enemmän katsoo tätä tilannetta, osittain sieltä myrskyn silmästä, sitä enemmän herää kunnioitus sellaisia poliitikkoja kohtaan, jotka osaavat katsoa asioita monelta puolelta ennen kuin lähtevät kommentoimaan, avautumaan tai kirjoittamaan maailmalle omia mielipiteitään. Ja tietysti päinvastoin sama asia, Tuominen sanoo.

Tuominen ei halua tarkentaa, keiden poliitikkojen kommentit ovat alittaneet riman.

Alkoholilaista keskustellaan A-studiossa perjantaina klo 21.00 TV1:ssä. Vieraina yökerhoketju Night People Groupin toimitusjohtaja Antti Raunio, Ehyt ry:n toiminnanjohtaja Sari Aalto-Matturi sekä kansanedustajat Jaana Pelkonen (kok.) ja Hanna Tainio (sd.). Lähetyksen juontaa Markus Liimatainen. #yleastudio